Бенковски (Софийска област)

Бенковски е село в Западна България. То се намира в община Мирково, Софийска област.

География 
Селото се намира в подножието на Средна гора, на територията на Златишко-пирдопската долина, между Стара планина на север и Средна гора на юг и седловините Козница и Гълъбец на изток и запад. Разположено е на около три километра от подбалканския път, първата отбивка вдясно след разклона за с. Мирково – общински център, в посока Петрич и Смолско. Самото село е в закътана котловина, под връх Локмата (832 м.).

Климатът е мек и здравословен. Мъглите са рядко явление, а снежната покривка е минимална. Дори през най-студения месец – януари, средната месечна температура в района е положителна.

В близост се срещат различни видове дивеч: зайци, сърни, лисици и други. По пътя за Смолско има рибарник. В околностите се поддържат насаждения от маслодайна роза и други етерични култури – специфичният климат благоприятства растежа на много билки. Отглеждат се картофи, лозя.

В околните гористи местности и по поляните има много ядивни гъби – от челядинки през май, до сърнели чак до първите слани.

История 
По турско време селото се е наричало Келаво Камарци. Името Бенковски е дадено след Освобождението, през 1897 година, но местните жители наричат селото си Бенково. Повечето от сегашните жители на селото са преселници от Македония.

Селището се намира в земи, за които се смята, че са обитавани повече от 6000 години. Наблизо е минавал древният път, свързващ Улпия Сердика и Улпия Траяна, като по него е имало 3 римски крепости – част от системата на прохода Траянови врата.

В землището на селото са ставали боеве през Руско-турската освободителна война, при които са загинали русите генерал Философов и генерал Каталей, както и много офицери и войници. Гробът на генералите се намира на 300 метра от селото.

В много от къщите на селото от години не е стъпвал човешки крак. Тенденция е обаче закупуването на къщи от жители на София и тяхното обновяване. Много от възрастните жители, които години са живели и работили в големите градове се завръщат и съживяват селото. Последните два факта могат да доведат до развитието на транспорта, пътната инфраструктура и водоснабдяването в района.

Религии 

Повечето жители са православни християни. Храмовият празник е на 8 септември. В ромската махала има застъпници на Църква на адвентистите от седмия ден.

Обществени институции 
 Кметство, читалня.

 Има частно кафе и магазин на Мирковската кооперация, които се зареждат редовно с хранителни и основни промишлени продукти. Когато не работи магазинът, работи кафето.
 Имало е основно училище, чиято сграда вече не съществува.

Културни и природни забележителности 

 Паметник на падналите през войните жители на селото.
 Църква „Рождество на Пресвета Богородица“, построена през 2002 година, изписвана по православния канон от художника Йордан Шентов. Няма свещеник, който да извършва канонични богослужения.
 Неразработено от археолозите неолитно селище.
 Останки от римски крепости.
 Параклис, църква и навеси, оформящи вече комплекса „Свети Дух“.
 Издигнат е паметник на гроба на ген. Каталей – загинал през Руско-турската освободителна война.

Редовни събития 
 Веднъж в годината, на първата събота след църковния празник „Св. Дух“, цялото село се събира на курбан за здраве, в манастира над селото, носещ същото име и с реставриран и зографисан параклис и новопостроен голям навес с пейки и дълги маси. На този ден селото оживява, в него се връщат малки и големи, от близо и далеч. Към същия комплекс е изграден по-голям православен храм, който е вече осветен.
 Отбелязват се традиционните празници като Сирни заговезни – с голяма клада за прескачане и прогонване на злите духове на зимата, Коледа – с жива музика на площада.

Други 
 Селото има работещо улично осветление, както и канализация. Минават маршрутките от Петрич и Смолско в направление Пирдоп. Има автобуси до София, но общественият транспорт е проблем. Всеки ден има 5 влака в посока от и към София.
 В центъра на общината, Мирково, има основно училище и детска градина, както и много добре снабдявани и обслужвани магазинчета – хранителни стоки, текстил и козметика, железария и строителни материали. В Мирково има банкомат, аптека и здравна служба, ресторант, кафенета, хотел.
 Проблем е и водоснабдяването през август.

 На мястото на стария рекиджийник вече има нова ловна хижа за дружинката на селото

Кухня 
 В дворните градини се отглеждат зеленчуци, картофи. Кухня – салати, печени ястия, ароматни подправки. Намаленият брой добитък променя значително традиционните ястия в региона. Баниците и другите ястия с лапад, както и модерното замразяване на бланшираните му листа са вече традиция.

Външни препратки 
Фейсбук група на село Бенковски

Села в Софийска област
Населени места в община Мирково
Обекти, наречени на Георги Бенковски